དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གསུམ་པ་གནས་སྐབས་སྤྱོད་ལམ་བསྟན་པ་ནི།།བཀྲེས་སྐོམ་སྐྱུག་པ་གཡལ་དང་སྦྲིད་པ་དང༌།།དབུགས་གཉིད་ལུད་པ་མཆི་མ་བཤང་བ་འཕྱེན།།གཅིན་དང་ཁུ་བའི་ཤུགས་ནི་བགག་མི་བྱ།།བཀྲེས་བཀག་ལུས་ཞིག་ཉམ་ཆུང་ཡི་ག་འཆུས།།མགོ་འཁོར་དེ་ཟས་ཡང་སྣུམ་དྲོ་ཆུང་སྦྱར།།སྐོམ་བཀག་ཁ་སྐམ་མགོ་འཁོར་སྙིང་ནད་འབྱུང༌།།མྱོས་འགྱུར་དེ་བསིལ་ཆོ་ག་ཐམས་ཅད་ཕན།།སྐྱུགས་བཀག་དང་ག་འགག་དང་དབུགས་མི་བདེ།།སྐྱ་རྦབ་མེ་དབལ་གཡན་པ་འབྲས་དང་མཛེ།།མིག་ནད་ལུད་པ་རིམས་ནད་འབྱུང་བར་འགྱུར།སྨྱུང་གནས་དུད་རྣོན་ཁ་བཀང་དབོ་བར་བྱ།།སྦྲིད་བཀག་དབང་པོ་མི་གསལ་མགོ་བོ་ན།།གཉའ་བ་རེངས་དང་ཁ་ཡོ་འགྲམ་ཆག་འགྱུར།།དུད་རྣོན་སྣ་སྨན་ཉི་མ་བལྟ་བས་བསལ།།གཡལ་བཀག་དེ་འདྲ་ཆོ་ག་རླུང་འཇོམས་ཕན།།ངལ་དུབ་དབུགས་བཀག་སྐྲན་དང་སྙིང་ནད་འབྱུང༌།།མྱོས་འགྱུར་དེར་ནི་ངལ་གསོ་རླུང་སེལ་ཕན།།གཉིད་བཀག་གཡལ་མང་ལུས་སྙོམ་མགོ་བོ་ལྕི།།མིག་འགྲིབ་ཁ་ཟས་མི་འཇུ་ཤ་ཁུ་དང༌།།ཆང་བཏུང་བསྐུ་མཉེ་བྱ་ཞིང་གཉིད་ལོག་ཕན།།ལུད་པ་བཀག་པས་ལུད་འཕེལ་དབུགས་མི་བདེ།།ཤ་སྐེམ་སྐྱིགས་བུ་སྙིང་ནད་ཡི་ག་འཆུ།།དེར་ནི་ལུད་པ་བསལ་བའི་ཆོ་ག་བྱ།།མཆི་མ་བཀག་པས་སྙིང་དང་མགོ་བོ་ན།།སྣ་ཆུ་འཛག་ཅིང་མགོ་འཁོར་ཡི་ག་འཆུས།།དེ་ལ་ཆང་བཏུང་གཉིད་ལོག་གཏམ་སྙན་ཕན།།འཕྱེན་བཀག་རྟུག་སྐམས་འཕྱེན་དང་བཤང་བ་འགག།སྐྲན་གཟེར་མིག་རྟུལ་དྲོད་ཆུང་སྙིང་ནད་འགྱུར།།བཤང་བ་བཀག་པས་ཁ་རུ་མི་གཙང་འབྱུང༌།།ཀླད་པ་ན་ཞིང་ཉྭ་འགྱུར་ཆམ་པས་འདེབས།།སྔར་བཤད་ནད་འགྱུར་གཅིན་བཀག་རྡེའུ་ནད་དང༌།།ཆུ་སོ་ཕོ་མཚན་དཀུ་ནད་སྔར་ནད་འབྱུང༌།།དེ་སྨན་རེང་བུ་མས་བཏང་ལུས་བཅིང་དང༌།།བསྐུ་བྱུག་དུགས་དང་སྨན་མར་བསྟེན་པར་བྱ།ཁུ་བ་བཀག་པས་དེ་འཛག་ཕོ་མཚན་ན།།ཆུ་འགག་རྡེ་འུ་འཕེལ་དང་མ་ནིང་འགྱུར།།མས་བཏང་ལུས་བཅིང་བུད་མེད་སྤྱད་པར་བྱ།།ཏིལ་མར་འོ་མ་ཁྱིམ་བྱ་ཤ་ཆང་བཏང༌།།དེ་ལྟར་ཤུགས་ནི་བཀག་དང་བཙིར་བ་ཡིས།།ནད་ཀུན་འབྱུང་འགྱུར་འཕྲལ་དུ་རླུང་འཁྲུག་པས།།དེ་ཕྱིར་དེ་ཡི་ཟས་དང་སྨན་སྐོམ་སྦྱར།།ནད་གང་སྨྱུང་དང་ཞི་བས་བཞུ་བྱས་ཀྱང༌།།རོ་མ་ལྡང་འགྱུར་ལེགས་སྦྱངས་སླར་མི་འབྱུང༌།།དེ་ཕྱིར་དགུན་བསགས་གྲང་ནད་དཔྱིད་དུས་སྦྱང༌།།སོས་བསགས་དབྱར་སྦྱང་དབྱར་བསགས་སྟོན་དུས་སྦྱང༌།།ལེགས་པར་སྦྱངས་པས་རོ་ཐོན་ནད་མེད་འགྱུར།།རྟག་ཏུ་ཕན་པའི་ཟས་དང་སྤྱོད་ལམ་རྣམས།།ཉམས་ལྡན་བསྟེན་པར་བྱེད་ན་ནད་མི་འབྱུང༌།།ནད་ཀུན་མི་སྐྱེ་སྐྱེས་པའང་ཞི་བྱའི་ཕྱིར།།གནས་སྐབས་སྤྱོད་པའི་ཆོ་ག་འདི་ཉིད་བསྔགས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གནས་སྐབས་ཀྱི་སྤྱོད་ལམ་བསྟན་པའི་ལེའུ་སྟེ་བཅོ་ལྔ་པའོ།།།།